Ўзбекистон Республикаси

Марказий сайлов комиссиясининг

2023 йил 19 майдаги 1262-сон қарорига

1-ИЛОВА

**Ўзбекистон Республикаси Марказий сайлов комиссиясининг**

**Матбуот маркази тўғрисидаги**

**НИЗОМ**

**1-боб. Умумий қоидалар**

1. Мазкур Низом Ўзбекистон Республикаси Марказий сайлов комиссиясининг Матбуот маркази (бундан буён матнда Матбуот маркази деб юритилади) фаолиятининг ташкилий-ҳуқуқий асосларини, вазифалари, ҳуқуқ ва мажбуриятларини белгилайди.

2. Матбуот маркази ўз фаолиятида Ўзбекистон Республикасининг Конституцияси, Сайлов кодекси, “Давлат ҳокимияти ва бошқаруви органлари фаолиятининг очиқлиги тўғрисида”ги, “Оммавий ахборот воситалари тўғрисида”ги ва бошқа қонунлари, Ўзбекистон Республикаси Марказий сайлов комиссиясининг (бундан буён матнда Марказий сайлов комиссияси деб юритилади) қарорлари, шунингдек мазкур Низомга амал қилади.

3. Матбуот маркази ўз фаолиятини қонунийлик, очиқлик, ошкоралик   
ва шаффофлик тамойиллари асосида амалга оширади.

4. Матбуот маркази юридик шахс ҳисобланмайди ва Ўзбекистон Республикаси Президенти сайлови даврига ташкил этилади.

5. Матбуот маркази ўз фаолиятини Марказий сайлов комиссияси Раиси раҳбарлигида амалга оширади, унинг фаолияти бевосита Марказий сайлов комиссияси Матбуот хизмати томонидан мувофиқлаштирилади.

6. Матбуот маркази ўз фаолиятини Марказий сайлов комиссияси Котибиятининг бошқа таркибий бўлинмалари, давлат ва хўжалик бошқаруви органлари, маҳаллий давлат ҳокимияти органлари, бошқа органлар   
ва ташкилотлар билан ўзаро ҳамкорликда амалга оширади.

7. Матбуот марказининг жойлашган жойи: Тошкент шаҳри, Навоий кўчаси, 1-уй.

**2-боб. Матбуот марказининг вазифалари**

8. Матбуот марказининг вазифалари қуйидагилардан иборат:

Марказий сайлов комиссиясининг Матбуот хизмати билан ҳамкорликда фаолият олиб бориш;

Марказий сайлов комиссияси, округ ва участка сайлов комиссиялари аъзолари, шунингдек сайлов соҳасидаги эксперт ва мутахассисларнинг сайлов қонунчилиги моҳияти ва аҳамиятини аҳоли ўртасида тушунтириш бўйича оммавий ахборот воситаларида (бундан буён матнда ОАВ деб юритилади) чиқишлари режасини ишлаб чиқиш ва амалга оширилишини таъминлаш;

сайловга тайёргарлик кўриш ва уни ўтказиш билан боғлиқ жараёнларнинг ОАВда кенг ёритилишини таъминлаш;

Ўзбекистон Республикаси Президенти сайловига тайёргарлик кўриш   
ва уни ўтказиш билан боғлиқ жараёнларни тезкорлик билан холис ёритишлари учун аккредитация қилинган ОАВ вакилларини тегишли маълумот ва ахборот материаллари билан таъминлаш;

Марказий сайлов комиссиясининг ОАВда эълон қилишга мўлжалланган баёнотларини тайёрлаш, Марказий сайлов комиссияси раҳбарияти ҳамда аъзоларининг мақола, интервьюлари матнларини тайёрлашга кўмаклашиш;

Марказий сайлов комиссияси томонидан ўтказиладиган Ўзбекистон Республикаси Президенти сайловининг асосий босқичлари, шу жумладан, сиёсий партиялар томонидан кўрсатилган номзодлар рўйхатга олинганлиги, сайловолди ташвиқоти тадбирлари бошланганлиги, сайлов куни овоз беришнинг бориши ҳамда натижаларига бағишланган брифинглар, матбуот анжуманларини тайёрлаш ва ўтказишни ташкил этиш;

Ўзбекистон Республикаси Президенти сайловига тайёргарлик кўриш   
ва уни ўтказишнинг бориши ҳақида миллий ва хорижий ОАВда эълон қилинадиган ахборотларни мунтазам равишда ўрганиш, мониторингини юритиш, таҳлил қилиш ва натижаларини тезкор равишда Марказий сайлов комиссиясига тақдим этиш;

Марказий сайлов комиссиясининг расмий веб-сайтини, ижтимоий тармоқлардаги саҳифаларини мунтазам равишда зарур материаллар билан таъминлаш мақсадида сайлов кампанияси даврида ўтказиладиган тадбирлар ҳақида аниқ фактларга асосланган, холис ва тўғри ахборот ҳамда хабарларни сифатли тайёрлаб, ўрнатилган тартибда жойлаштириш учун Марказий сайлов комиссиясининг Матбуот хизматига тақдим этиш;

Марказий сайлов комиссиясининг расмий веб-сайти, мобил иловалари ҳамда ижтимоий тармоқлардаги саҳифалари ва мессенжерлардаги ботларни талаб даражасида юритилишини таъминлаш;

Матбуот маркази фаолиятини амалга ошириш учун ажратилган бино, жиҳозлар, автотранспорт, алоқа воситалари, компьютер ва бошқа техник воситалардан мақсадли фойдаланиш, уларни сақлаш ва эҳтиёт қилиш;

Матбуот марказининг ҳудудларда ташкил этиладиган бўлинмалари фаолиятини мувофиқлаштириш ва уларга амалий ёрдам кўрсатиш;

ўз ваколатига тааллуқли масалалар юзасидан Марказий сайлов комиссиясининг қарорлари лойиҳаларини ишлаб чиқиш ва кўриб чиқиш учун Марказий сайлов комиссиясига тақдим этиш.

9. Матбуот маркази зиммасига амалдаги қонунчиликка ва ушбу Низомга зид бўлмаган бошқа вазифалар ҳам юклатилиши мумкин.

**3-боб. Матбуот марказининг ҳуқуқлари**

10. Матбуот маркази қуйидаги ҳуқуқларга эга:

ОАВ ҳамда журналистлар сўровига биноан Марказий сайлов комиссияси раҳбарияти билан келишган ҳолда унинг номидан Ўзбекистон Республикаси Президенти сайловига тайёргарлик кўриш ва уни ўтказиш билан боғлиқ бўлган баёнотлар ва маълумотлар бериш;

Марказий сайлов комиссияси, округ ва участка комиссияларидан Ўзбекистон Республикаси Президенти сайловига тайёргарлик кўриш ва уни ўтказиш билан боғлиқ бўлган зарур маълумотларни сўраб олиш;

ОАВда тарқатилган Ўзбекистон Республикаси Президенти сайловига тайёргарлик кўриш ва уни ўтказиш билан боғлиқ асоссиз маълумотлар, ҳақиқий ҳолатга мос келмайдиган нохолис чиқишлар ҳамда бошқа қонунга зид материаллар юзасидан белгиланган тартибда раддиялар берилишини талаб қилиш;

Ўзбекистон Республикаси Президенти сайлови бўйича сайлов кампаниясини ёритиш юзасидан миллий ва хорижий журналистларни аккредитациядан ўтказиш ёки сайлов кампанияси даврида амалдаги қонунчиликка зид равишда фаолият олиб бораётган аккредитация қилинган журналистларнинг ваколатларини тўхтатиш ҳақида Марказий сайлов комиссиясига таклифлар киритиш;

сайлов кампанияси даврида Ўзбекистон Республикаси Президенти сайловига тайёргарлик кўриш ва уни ўтказиш билан боғлиқ масалалар юзасидан тегишли давлат органларига, корхона, муассаса, ташкилотларга мурожаат қилиш.

Матбуот маркази қонунчилик ҳужжатлари ва Марказий сайлов комиссиясининг қарорларига мувофиқ бошқа ҳуқуқлардан ҳам фойдаланади.

11. Матбуот маркази қуйидагиларга мажбур:

Матбуот маркази зиммасига юклатилган вазифаларнинг ўз вақтида ҳамда тўлиқ бажарилишини таъминлашга;

ўз фаолиятига боғлиқ бўлган норматив-ҳуқуқий ҳужжатлар талабларига қатъий риоя этишга.

**4-боб. Матбуот маркази фаолиятини ташкил этиш**

12. Матбуот маркази тузилмасига ихтисослашган гуруҳлар ва ҳудудий бўлинмалар киради.

Матбуот марказида юқори малакали ва тажрибали журналистлар, ҳуқуқшунослар, таржимонлар, экспертлар ва бошқа мутахассислардан (бундан буён матнда мутахассис деб юритилади) иборат ихтисослашган гуруҳлар фаолият олиб боради.

13. Матбуот марказига мутахассисларни жалб этиш Марказий сайлов комиссиясининг Матбуот хизмати раҳбари тақдимномасига асосан Марказий сайлов комиссияси ҳамда мутахассислар ўртасида тузиладиган фуқаролик-ҳуқуқий шартномалар асосида, Матбуот марказининг ҳудудий бўлинмаларига мутахассисларни жалб этиш эса, Марказий сайлов комиссиясининг Матбуот хизмати раҳбари билан келишилган ҳолда Ўзбекистон Республикаси Президенти сайловини ўтказувчи округ сайлов комиссиялари ҳамда мутахассислар ўртасида тузиладиган фуқаролик-ҳуқуқий шартномалар асосида амалга оширилади.

14. Матбуот маркази фаолиятини бошқариш Марказий сайлов комиссияси Раисининг фармойишига асосан Матбуот марказига фуқаролик-ҳуқуқий шартнома асосида жалб этилган мутахассислардан бирининг зиммасига юклатилади.

15. Марказий сайлов комиссияси Котибияти Матбуот марказининг самарали ишлаши учун зарур шарт-шароитларни яратиб бериш чораларини кўради ҳамда мутахассисларга шартнома асосида ҳақ тўланишини таъминлайди.

16. Матбуот маркази раҳбари:

Матбуот маркази фаолиятига раҳбарлик қилади, унинг ишларини ташкил этади, ихтисослашган гуруҳлар фаолиятини мувофиқлаштиради, Матбуот маркази зиммасига юклатилган вазифаларни бажариш учун зарур шароитларни яратади;

Марказий сайлов комиссиясининг Матбуот маркази фаолиятига тааллуқли масалалар бўйича топшириқларини сифатли ва ўз вақтида бажарилишини таъминлайди;

фуқаролик-ҳуқуқий шартномалар асосида жалб этилган мутахассислар ўртасида вазифаларни тақсимлайди ва уларнинг зарур даражада бажарилишини назорат қилади;

Марказий сайлов комиссиясининг мажлисларида кўриб чиқиш учун Матбуот маркази ваколатига тааллуқли масалалар бўйича таклифлар киритади;

фуқаролик-ҳуқуқий шартномалар асосида жалб этилган мутахассислар томонидан Сайлов кодекси, шунингдек бошқа норматив-ҳуқуқий ҳужжатлар талабларига ҳамда шартнома мажбуриятларига риоя этилишини таъминлайди;

Марказий сайлов комиссиясининг қарорларига мувофиқ бошқа ваколатларга ҳам эга бўлиши мумкин.

17. Матбуот маркази раҳбари вақтинча бўлмаган ҳолларда унинг вазифасини раҳбар ўринбосари бажаради.

Матбуот маркази раҳбари ва унинг ўринбосари вақтинча бўлмаган ҳолларда Матбуот маркази раҳбари вазифаси Марказий сайлов комиссияси Раисининг фармойиши асосида Матбуот маркази мутахассисларидан бирининг зиммасига юклатилади.

**5-боб. Матбуот марказининг ҳисобдорлиги**

18. Матбуот маркази ўз фаолияти тўғрисида Марказий сайлов комиссиясига ва Марказий сайлов комиссияси Котибиятининг тегишли таркибий бўлинмаларига мунтазам равишда ҳисобот беради.

19. Марказий сайлов комиссиясининг тегишли таркибий бўлинмалари раҳбарлари Матбуот марказига юкланган вазифалар самарали бажарилиши бўйича улар фаолияти устидан мунтазам мониторинг олиб боради ва фаолияти самарадорлигига холисона баҳо беради.

**6-боб. Якуний қоидалар**

20. Матбуот маркази ва унинг ҳудудий бўлинмалари фаолияти Ўзбекистон Республикаси Президенти сайлови якунлари расмий эълон қилинган кундан эътиборан беш кун ўтгач тугатилади.

21. Мазкур Низом талабларининг бузилишида айбдор бўлган шахслар қонунчилик ҳужжатларида белгиланган тартибда жавобгар бўлади.

Ўзбекистон Республикаси

Марказий сайлов комиссиясининг

2023 йил 19 майдаги 1262-сон қарорига

2-ИЛОВА

**Ўзбекистон Республикаси Марказий сайлов комиссияси**

**Матбуот марказининг**

**ТАРКИБИЙ ТУЗИЛМАСИ**

Матбуот маркази раҳбари

Матбуот маркази

раҳбари ўринбосари

Ижтимоий тармоқ ва мессенжерлар билан ишлаш ҳамда сайловни интернетда ёритиш, бошқа ахборот ресурсларини юритиш гуруҳи

ОАВлар билан ишлаш, таржима, мониторинг, таҳлил ва тезкор муносабат тайёрлаш гуруҳи

Худудий матбуот марказлари фаолиятини мувофиқлаштириш

гуруҳи

Ташкилий-ижодий гуруҳ

14 та ҳудудий матбуот марказлари

*Матбуот маркази ходимлари сони:*

*– Матбуот маркази ходимлари сони – 30 нафар;*

*– Марказнинг ҳудудий бўлинмалари ходимлари сони – 56 нафаргача (ҳар бир ҳудудда ўртача 4 нафардан).*